Lëndë mësimore për disiplinën financiare
Disa shkolla të mesme kanë krijuar klasa të veçanta ku u mësojnë nxënësve si të menaxhojnë paratë që kanë
Matematika është një ndër lëndët kryesore në sistemin arsimor amerikan. Por shpesh programi mësimor për matematikën nuk përfshin përdorimin e këtyre njohurive për të planifikuar buxhetin apo për të përdorur sa më mirë paratë. Prandaj në disa shkolla ka lëndë të veçanta që përqëndrohen në këto njohuri. Do të flasim tani për shkollën e mesme Charles H. Flowers në Meriland afër Uashingtonit, ku nxënësit marrin njohuri për të përftuar aftësi që do t’u shërbejnë për gjithë jetën. Në këtë klasë nxënësit punojnë me shifra, por jo thjesht në kontekstin e matematikës. Camilla Pea është mësuesja e lëndës së njohurive financiare: Një ndër mësimet më të rëndësishme që marrin këtu është si të kursejnë para dhe të marrin vendime më të mira financiare. Por Abiola Bakare duket se e ka kapur mësimin. Ai di si të planifikojë buxhetin dhe si të përcaktojë përparësitë. Zonja Pea u shpjegon nxënësve se çfarë gabimesh bëjnë zakonisht ata që përfundojnë në varfëri: nuk ndjekin me kujdes shpenzimet që bëjnë, harxhojnë më shumë se kanë dhe përdorin pa kriter kartat e kreditit. Ajo jep shembuj konkretë për t’u treguar si të shmangin zgjedhjet e gabuara në shpenzime. Mësuesja e filloi këtë lëndë tre vjet më parë. Vjet ajo u zgjodh si mësuese e dalluar në lëndën e menaxhimit të financave nga filiali për Uashingtonin i organizatës jofitimprurëse Jump$tart, e cila mbështet informimin mbi financat. Nëndrejtoresha e shkollës Charles H. Flowers, zonja Moji Silva thotë se kjo lëndë është bërë shumë e kërkuar nga nxënësit dhe prindërit. Një ndër detyrat e klasës është që nxënësit të pyesin prindërit sa para bëjnë dhe si i shpenzojnë, në mënyrë që disiplina financiare të bëhet pjesë e jetës së përditshme.